S-1371/2020

Dómur

Mál þetta sem dómtekið var 2. nóvember 2020 höfðaði Lögreglustjórinn á höfuðborgarsvæðinu með ákæru 26. maí 2020 á hendur ákærða F-kk-þgf Ó-kk-þgf S-kk-þgf, kt. [...], [...], Reykjanesbæ:

„fyrir umferðarlagabrot með því að hafa:

I.

Föstudaginn 22. nóvember 2019 ekið bifreiðinni [...] sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana og fíkniefna (í blóði mældist vínandamagn 1,87‰ og amfetamín 45 ng/ml) um Hamraborg í Kópavogi, þar sem akstrinum lauk í bifreiðarstæði við Catalina.

Telst háttsemi þessi varða við 1., sbr. 3. mgr. 49. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

M: 007201973615

II.

Föstudaginn [9. febrúar 2020] ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana og fíkniefna og slævandi lyfja (í blóði mældist amfetamín 315 ng/ml, díazepam 210 ng/ml og nordíazepam 160 ng/ml) um Hjallahraun í Hafnarfirði, þar sem lögregla stöðvaði aksturinn.

Telst þessi háttsemi varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

M: 00720206454

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. umferðarlaga nr. 77/2019.“

Kröfur ákærða í málinu eru þær að honum verði gerð sú vægasta refsing sem lög leyfa. Þá krefst verjandi ákærða hæfilegrar þóknunar sér til handa vegna verjandastarfans.

Farið var með mál þetta samkvæmt 164. gr. laga nr. 88/2008 um meðferð sakamála. Ákærði hefur játað sakargiftir og var málið tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í desember [...] og nær sakaferill hans aftur til ársins 2008. Ákærði var með dómi Héraðsdóms Reykjaness 12. febrúar sl. dæmdur í fangelsi í 90 daga fyrir umferðarlagabrot sambærileg þeim sem hann er ákærður fyrir nú og jafnframt var ákærði með dómi Héraðsdóms Suðurlands 29. nóvember 2019 dæmdur í 90 daga fangelsi, þar af 30 daga skilorðsbundið í tvö ár, fyrir umferðarlagabrot. Háttsemi í ákærulið I var framin fyrir uppkvaðningu síðarnefnds dóms. Með háttsemi sinni í ákærulið II rauf ákærði skilorð síðarnefnds dóms en hún átti sér stað fyrir uppkvaðningu fyrrnefnds dóms. Með vísan til 60. gr., 77. gr. og 78. gr. almennra hegningarlaga nr. 19/1940 er skilorðsdómur ákærða tekin upp og refsing hans dæmd í einu lagi. Refsing ákærða þykir hæfilega ákveðin fangelsi í 7 mánuði en ekki þykja efni til að skilorðsbinda refsinguna.

Samkvæmt úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað. Ákærði dæmist því til að greiða útlagðan kostnað vegna rannsókna á lífsýnum, samtals 269.974 krónur. Ákærði greiði einnig þóknun skipaðs verjanda síns í málinu, G-kk-ef N-kk-ef M-kk-ef lögmanns, sem hæfilega þykir ákveðin með þeim hætti sem í dómsorði greinir.

Ákærði var sviptur ökurétti ævilangt fyrir afbrot framin á sama tímabili og er tekið fyrir í þessu máli. Með vísan til 78. gr. almennra hegningarlaga nr. 19/1940 verður ákærða ekki gert að sæta frekari sviptingu ökuréttar.

Ó-kk-nf E-kk-nf J-kk-nf aðstoðarmaður dómara kveður upp dóm þennan.

Dómsorð:

Ákærði, F-kk-nf Ó-kk-nf S-kk-nf, sæti fangelsi í 7 mánuði.

Ákærði greiði 454.974 krónur í sakarkostnað þ.m.t. þóknun skipaðs verjanda síns, G-kk-ef N-kk-ef M-kk-ef lögmanns, 185.000 krónur að virðisaukaskatti meðtöldum.

Ó-kk-nf E-kk-nf J-kk-nf

Ákærði, F-kk-nf Ó-kk-nf S-kk-nf, sæti fangelsi í 7 mánuði.

Ákærði greiði 454.974 krónur í sakarkostnað þ.m.t. þóknun skipaðs verjanda síns, G-kk-ef N-kk-ef M-kk-ef lögmanns, 185.000 krónur að virðisaukaskatti meðtöldum.

Ó-kk-nf E-kk-nf J-kk-nf